दिल्ली में आम आदमी की कितनी सुनी जाती है यह किसी से छुपा नहीं है. मुख्यमंत्री अरविंद केजरीवाल से अपनी मांगों को लेकर बात करने का प्रयास करना दिल्ली सरकार की एक शिक्षिका को भारी पड़ गया.

पश्चिम विहार स्थित मुल्तान नगर सरकारी स्कूल में टीजीटी शिक्षिका राजबाला सैनी का आरोप है कि उन्होंने बीते सोमवार त्यागराज स्टेडियम में आयोजित शिक्षक सम्मान पुरस्कार के दौरान मुख्यमंत्री से बात करने का प्रयास किया, लेकिन उन्हें बात नहीं करने दी गई. इसके बदले हुआ यह कि उन्हें सोमवार देर शाम निलंबन पत्र जरूर मिल गया.

कार्यक्रम में मौजूद थी स्कूल की प्रिंसिपल

बीते कई दिनों से सरकारी स्कूल शिक्षक संघ के बैनर तले शिक्षक छठे वेतन आयोग के वेतनमान को सरकार द्वारा न दिए जाने के विरोध में प्रदर्शन कर रहे हैं. टीचर का आरोप है कि कार्यक्रम के दौरान स्कूल की प्रिंसिपल भी मौजूद थी जिस वजह से उन्हें निलंबित किया गया है.

निलंबित टीचर का कहना है कि उनके निलंबन की वजह भी नहीं बताई गई है जिससे वो काफी परेशान हैं. इस सिलसिले में वह बुधवार सुबह पहले मुख्यमंत्री अरविंद केजरीवाल के घर पहुंची लेकिन जब वहां मुलाकात नहीं हुई तो वह बाद में उपमुख्यमंत्री और शिक्षा मंत्री मनीष सिसोदिया से मिलने के लिए उनके आवास पहुंची हैं.